b'\n_START_ARTICLE_\nAlbert Arendrup\n_START_SECTION_\nUddannelse og karriere\n_START_PARAGRAPH_\nArendrup var s\xc3\xb8n af garnisonskirurg, senere stiftsfysikus over Fyns Stift og justitsr\xc3\xa5d Christian Rasmus Arendrup (1803-1871) og Nanna Marie Henne (1811-1899). _NEWLINE_Han gik p\xc3\xa5 Sor\xc3\xb8 Akademi 1863\xe2\x80\x9369, blev sekondl\xc3\xb8jtnant 1873, premierl\xc3\xb8jtnant allerede samme \xc3\xa5r og ansat ved Den Kongelige Livgarde, hvor hovedparten af hans tjenestetid faldt. Arendrup blev dern\xc3\xa6st kaptajn 1887, oberstl\xc3\xb8jtnant 1901, oberst 1906, fungerede som kommand\xc3\xb8r for 1. Jydske Brigade under de store \xc3\xb8velser 1908, blev chef for Livgarden samme \xc3\xa5r, blev generalmajor og chef for Fynske Brigade 1908 og for Jydske Brigade 1910.\n_START_SECTION_\nFyring\n_START_PARAGRAPH_\nDen milit\xc3\xa6re ekspertise havde anbefalet, at Fredericia blev nedlagt som garnisonsby, fordi der ingen milit\xc3\xa6re grunde var til at opretholde en garnison i byen. Regeringen havde f\xc3\xb8rst besluttet af f\xc3\xb8lge H\xc3\xa6rens indstilling, men forsvarsminister Klaus Berntsen besluttede i sidste \xc3\xb8jeblik alligevel at bevare Fredericias garnison. Arendrup kritiserede beslutningen offentligt, og Berntsen reagerede ved at afskedige Arendrup den 8. oktober 1911 med virkning fra 1. april 1912, fordi Arendrup n\xc3\xa6gtede at tr\xc3\xa6kke sin udtalelse tilbage. Fyringen vakte stor offentlig opsigt; is\xc3\xa6r fordi Arendrup var en meget lovende officer, som af samme grund havde haft et meget hurtigt avancement i H\xc3\xa6ren._NEWLINE_Arendrup var blevet kammerjunker 1877, kammerherre 1906, Ridder af Dannebrog 1892, Dannebrogsmand 1906 og Kommand\xc3\xb8r af 2. grad 1908. Han bar en m\xc3\xa6ngde udenlandske ordener._NEWLINE_Han blev gift 31. maj 1884 i Haslev med sin kusine Ebba Margrethe Arendrup (1. juli 1864 p\xc3\xa5 Finsp\xc3\xa5ng, \xc3\x96sterg\xc3\xb6tland i Sverige \xe2\x80\x93 11. januar 1949 i K\xc3\xb8benhavn), datter af oberstl\xc3\xb8jtnant Adolph Arendrup og Louise C. Mourier._NEWLINE_Han er begravet i Odense.'